遊金山
作者：潘景良
朝代：宋

paragraphs: 嵌巖穹窿，屹立乎江中。
崩湍下瞰不見底，巨石崛出高摩空。
混沌破來到今幾萬歲，雄奇秀麗胡爲乎此山兮獨鍾。
長江西來一萬里，當空削出金芙蓉。
上有金仙居，下有馮夷宮。
寶坊櫛比列霄漢，塔影倒置驚魚龍。
有時洪鐘咽烟響，潮音屬和驅群聾。
鳥飛竟力不得到，我嘗拏舟一抵其雲峰。
攝衣步樓閣，矯首觀無窮。
齊州九點落眼底，岷峨西望滄溟濛。
忽聞長風破巨浪，芥蒂一洗平生胸。
山僧喜殊常，握手何從容。
杯擎陸羽水，茶汎玉川風。
鶴庵散仙，恒齋老翁，把臂大笑聲融融。
天風吹袂欲輕舉，白雲縹緲將何從。
不知海外之三山，群仙之樂與此將異而或同。
迄今別去五六載，我舟又復來掀篷。
山靈偃蹇我倨傲，塵懷汩沒不得追前蹤。
風帆一笑金山過，山頭日落飛冥鴻。